Diari Oficial de la Generalitat Valenciana


Sumari del DOGV 7204, del 31-01-2014 (2014/797)

ORDE 1/2014, de 28 de gener, de la Conselleria d'Economia, Indústria, Turisme i Ocupació, per la qual es convoca la III edició del concurs de cartells commemoratius de la celebració del 15 de març, Dia Mundial dels Drets del Consumidor 2014.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7204

Data del DOGV
:   31-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/797


Data del document
:   28-01-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * distinció honorífica

ORDE 1/2014, de 28 de gener, de la Conselleria d'Economia, Indústria, Turisme i Ocupació, per la qual es convoca la III edició del concurs de cartells commemoratius de la celebració del 15 de març, Dia Mundial dels Drets del Consumidor 2014. [2014/797]  
La promoció i defensa dels consumidors i usuaris és un principi rector de la política social i econòmica segons l'article 51 de la nostra Constitució, reconegut en l'Estatut d'Autonomia, i en el mateix Estatut de Consumidors i Usuaris de la Comunitat Valenciana.   
La Direcció General de Comerç i Consum de la Conselleria d'Economia, Indústria, Turisme i Ocupació, és l'òrgan directiu a què, segons el Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, li corresponen entre altres funcions la participació i el desenrotllament de programes especialitzats de formació en el consum.  
En 1983, l'ONU va instituir el Dia Mundial dels Drets del Consumidor, la celebració del qual, el 15 de març, commemora el discurs que el president John Fitzgerald Kennedy va pronunciar, tal dia de 1962, davant del Congrés dels Estats Units, i en el qual afirmava que «ser consumidor, per definició, ens inclou a tots.» Des de llavors se celebra esta data a fi de donar a conéixer els drets dels consumidors i usuaris.   
  
La Direcció General de Comerç i Consum vol sumar-se a la celebració anual d'esta commemoració amb la promoció de diverses activitats, entre les quals es troba la convocatòria d'un concurs de disseny d'un cartell commemoratiu del Dia Mundial dels Drets del Consumidor.  
  
En virtut de les facultats conferides pel Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, i l'article 28 de la Llei 5/1983, de 30 de desembre, del Consell, a proposta de la Direcció General de Comerç i Consum.  
  
ORDENE  
  
Article 1. Objecte  
Es convoca la III edició del Concurs de Cartells Commemoratius de la celebració del 15 de març, Dia Mundial dels Drets del Consumidor 2014, i s'aproven les bases que regiran la seua concessió, que s'inclouen com a annex I d'esta orde.  
  
Article 2. Premis  
Els premis consistiran en una placa i/o un diploma acreditatiu.  
  
DISPOSICIÓ ADDICIONAL  
  
Única  
L'aplicació i execució d'esta orde incloent-s'hi a este efecte tots els actes jurídics que puguen dictar-se en el seu desplegament o execució, no podrà tindre cap incidència en la dotació de tots i cada un dels capítols de gasto assignats a esta conselleria en la data de subscripció d'esta, i en tot cas haurà de ser atesa amb els mitjans personals i materials de la conselleria competent per raó de la matèria.  
  
  
DISPOSICIONS FINALS  
  
Primera. Autorització  
S'autoritza el secretari autonòmic de Turisme i Comerç, perquè, en l'àmbit de les seues competències, adopte les mesures necessàries per al desplegament i aplicació d'esta orde.  
  
Segona. Vigència  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
Tercera. Recursos  
Conforme establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, esta orde, que posa fi a la via administrativa, podrà ser recorreguda potestativament en reposició o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de qui exercisca la titularitat de la Conselleria d'Economia, Indústria, Turisme i Ocupació, en el termini d'un mes comptador des de l'endemà de la seua publicació.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.  
  
València, 28 de gener de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
  
ANNEX I  
Bases  
  
Primera. Objecte  
Constituïx l'objecte d'estes bases regular el procediment de concessió, de la III edició del concurs de cartells commemoratius de la celebració del 15 de març, Dia Mundial dels Drets del Consumidor 2014.  
  
  
Segona. Participants  
Podran participar-hi les persones físiques, majors de 16 anys, nascuts o residents a la Comunitat Valenciana, de forma individual o formant equip, i podran presentar tres dissenys com a màxim. Els requisits i les condicions anteriors hauran de complir-se al terme del termini de presentació de les sol·licituds.  
  
Tercera. Premis  
1. Es concedirà un primer premi i dos accèssits, sense dotació econòmica.  
2. Es podran concedir mencions especials, si la qualitat de les obres presentades i no premiades ho meresqueren, a consideració del jurat.  
  
3. L'entrega dels premis podrà realitzar-se en un acte públic organitzat per la Direcció General de Comerç i Consum.  
  
Quarta. Condicions tècniques de les obres  
1. Tots els treballs presentats hauran de versar sobre la temàtica dels drets del consumidor.  
2. Els cartells hauran de ser originals i inèdits.  
3. Els treballs podran ser executats per mitjà de qualsevol tècnica o procediment, sempre que siga susceptible de reproducció per mitjans tècnics normals.  
4. Les dimensions seran necessàriament de 50 x 70 cm, en disposició vertical.  
5. En cap cas s'admetran cartells, en els quals s'hagen utilitzat imatges o plagis d'imatges, d'altres autors o institucions.  
Així mateix, no s'admetrà cap cartell que continga algun tipus de publicitat o marca d'algun producte, servici o empresa. Tampoc s'admetran cartells que continguen imatges o continguts sexistes, racistes, d'apologia de la violència o qualsevol altre contrari als principis democràtics constitucionals.  
6. En els cartells i de forma visible haurà de figurar la llegenda «15 de març, Dia Mundial dels Drets dels Consumidors», així com espai lliure suficient per a inserir els logotips oficials.  
7. El jurat podrà excloure aquells treballs l'autor o autors, el contingut o la presentació dels quals no s'ajuste als requisits previstos en esta orde.  
  
  
Quinta. Presentació de treballs i documentació   
1. Els cartells es presentaran sense emmarcar, sobre un suport rígid de paper ploma de 3 o 5 mm que facilite la seua exposició, i a més hauran de presentar-se en suport digital jpg.  
2. Les obres es presentaran sense firmar, amb un sobre tancat apegat en la part posterior dins del qual s'haurà d'incloure la identificació de l'autor o autors de l'obra, i a més cada una d'elles anirà acompanyada d'una sol·licitud de participació, degudament omplida, el model de la qual s'adjunta com a annex II, en què expressarà l'acceptació de les presents bases, i a la qual se li assignarà un número de registre.  
3. En el model normalitzat de sol·licitud de participació, las persona o les persones sol·licitants hauran de realitzar, si és el cas, les autoritzacions següents:  
a) Autorització expressa a la Conselleria d'Economia, Indústria, Turisme i Ocupació perquè esta comprove les dades de la persona sol·licitant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això:   
- Si de la comprovació efectuada resulta alguna discordança amb les dades facilitades per la mateixa persona o persones interessades, l'òrgan instructor estarà facultat per a realitzar les actuacions procedents per a aclarir-la.  
- Si no es consent l'autorització, s'haurà d'aportar fotocòpia del document nacional d'identitat.  
b) Autorització expressa a la Conselleria d'Indústria, Comerç, Turisme i Ocupació perquè esta comprove les dades de domicili i residència de la persona o persones sol·licitants, de conformitat amb el Decret 165/2010, de 8 d'octubre, citat. No obstant:  
- Si no es consent l'autorització, s'haurà d'aportar certificat d'empadronament.  
- Si el domicili de la persona sol·licitant no consta en el Sistema de Verificació de Dades de Residència o el que hi figura és diferent del facilitat per la dita persona, l'òrgan instructor li sol·licitarà que aporte el certificat d'empadronament.  
4. Junt amb el model normalitzat de sol·licitud d'inscripció, la persona o persones sol·licitants hauran de presentar una declaració responsable sobre el caràcter inèdit del cartell presentat, així com sobre el fet que el dit cartell no ha sigut premiat amb anterioritat en qualsevol altre concurs.  
  
Sexta. Termini i lloc de presentació  
1. El termini de presentació de les sol·licituds serà d'un mes, comptador des de l'endemà de la publicació en el Diari Oficial de la Comunitat Valenciana.  
2. El cartell original, el suport digital i la documentació que els acompanya hauran de dirigir-se a la Direcció General de Comerç i Consum i es presentaran en el Registre General de Conselleria d'Economia, Indústria, Turisme i Ocupació, carrer Castán Tobeñas 77, 46832 València, o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJAP).  
  
Sèptima. Tramitació  
1. La instrucció del procediment correspondrà al Servici de Defensa del Consumidor i Arbitratge de Consum.  
2. Quan la sol·licitud no reunisca els requisits assenyalats en la present convocatòria o no siga aportada la documentació establida en la base quinta, es requerirà la persona sol·licitant perquè en el termini de 10 dies hàbils, esmene la falta o acompanye els documents preceptius, amb indicació que, si no ho fa així, es considerarà que ha desistit de la seua sol·licitud.  
  
Octava. Resolució del concurs  
1. La competència per a resoldre la present convocatòria correspon al conseller d'Economia, Indústria, Turisme i Ocupació, amb el veredicte vinculant previ del jurat, una vegada examinats els treballs presentats.  
  
2. El jurat serà nomenat i presidit per la persona titular de la Direcció General de Comerç i Consum, o persona que designe per a substituir-la, i estarà integrat, a més, per cinc vocals, dos en representació de la Direcció General de Comerç i Consum, una del Consell de Consumidors i Usuaris de la Comunitat Valenciana, i altres dos persones expertes en disseny gràfic, designades per resolució de la directora general de Comerç i Consum que inclourà el nomenament del/de la president/a i secretari/a.  
3. La identitat de les persones que componen el jurat es farà pública en la pàgina web de la Conselleria d'Economia, Indústria, Turisme i Ocupació , amb anterioritat a la formulació de la proposta de resolució.  
4. En la valoració de les obres presentades el jurat tindrà en compte:  
  
- El valor representatiu del Dia Mundial dels Drets del Consumidor 2014.  
- La qualitat artística.  
- L'originalitat i creativitat en la interpretació del tema.  
5. El jurat queda facultat per a resoldre qualsevol incidència que puga presentar-se en el transcurs de les deliberacions i el seu veredicte és inapel·lable i s'adoptarà per majoria simple.  
6. El jurat podrà proposar deixar desert qualsevol dels premis mitjançant un acord motivat.  
7. L'acta reflectirà exclusivament el primer premi, els dos accèssits i, si és el cas, les mencions especials que s'atorguen a les obres presentades i no premiades i la motivació quan es propose deixar desert algun dels premis.  
8. El jurat elevarà proposta de resolució a la persona competent per a resoldre.  
9. El decisió del jurat així com la resolució de la convocatòria es faran públics i es notificarà a les persones interessades en els termes que preveu l'article 58 de la LRJAP.  
  
Nové. Exhibició i drets sobre els cartells  
1. Una selecció dels treballs presentats, podrà ser exposada al públic, si així es creu convenient, en els locals de la Direcció General de Comerç i Consum o en el lloc i la data que s'arbitre, sense necessitat d'autorització expressa de l'autor o autors.  
2. Els cartells premiats seran cedits pel seu autor o autors a la Direcció General de Comerç i Consum, la qual podrà fer d'ells l'ús que estime més convenient, i es reservarà el dret de reproduir-los en el futur, a grandària natural o reduïda, i distribuir-los, per a la qual cosa queda expressament autoritzada per les persones que participen en la present convocatòria, sense necessitat d'autorització posterior.  
3. Els treballs no premiats podran ser retirats personalment per les persones sol·licitants o persones legalment autoritzades per estes des del 16 de juny de 2014 fins al 16 de juliol de 2014. Transcorregut el termini indicat sense que s'hagueren retirat, s'entendrà que es renuncia a tot dret sobre estos i passaran a ser propietat de la Direcció General de Comerç i Consum que podrà disposar-ne lliurement. Si cal, la Direcció General de Comerç i Consum podrà inclús procedir al seu emmagatzematge o a la destrucció d'aquells a què no se'ls haja pogut atorgar cap altre fi.  
  
  
  
Deu. Acceptació de les bases  
La participació en esta convocatòria suposa la total acceptació d'estes bases.  
  
Onze. Publicitat  
A esta orde se li donarà publicitat per mitjà de la seua difusió en forma d'extracte, fonamentalment, a través de la web institucional de la Conselleria d'Economia, Indústria, Turisme i Ocupació.